CELEX: 52017PC0170
Language: sk
Date: 2017-05-15
Title: Návrh VYKONÁVACIE ROZHODNUTIE RADY, ktorým sa Spojenému kráľovstvu v súlade s článkom 19 smernice 2003/96/ES povoľuje uplatňovať znížené úrovne zdanenia na pohonné hmoty spotrebúvané na ostrovoch Inner Hebrides a Outer Hebrides, Northern Isles, ostrovoch v ústí rieky Clyde a na súostroví Scilly

EURÓPSKA KOMISIA
            V Bruseli15. 5. 2017
            COM(2017) 170 final
            2017/0079(NLE)
            Návrh
            VYKONÁVACIE ROZHODNUTIE RADY,
            ktorým sa Spojenému kráľovstvu v súlade s článkom 19 smernice 2003/96/ES povoľuje uplatňovať znížené úrovne zdanenia na pohonné hmoty spotrebúvané na ostrovoch Inner Hebrides a Outer Hebrides, Northern Isles, ostrovoch v ústí rieky Clyde a na súostroví Scilly
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Zdaňovanie energetických výrobkov a elektriny v Únii sa riadi smernicou Rady 2003/96/ES
                  1
                (ďalej len „smernica o zdaňovaní energie“ alebo „smernica“).
            
            
               Podľa článku 19 ods. 1 smernice, okrem ustanovení stanovených najmä v jej článkoch 5, 15 a 17, môže Rada na návrh Komisie ktorémukoľvek členskému štátu jednomyseľne povoliť zavedenie ďalších oslobodení od zdanenia alebo daňových úľav z osobitných politických dôvodov.
            
            
               •Dôvody a ciele návrhu
            
            
               Cieľom tohto návrhu je povoliť Spojenému kráľovstvu Veľkej Británie a Severného Írska (ďalej len „Spojené kráľovstvo“) naďalej uplatňovať zníženú sadzbu spotrebnej dane na pohonné hmoty (konkrétne bezolovnatý benzín a plynový olej) na všetkých ostrovoch Inner Hebrides a Outer Hebrides, Northern Isles, ostrovoch v ústí rieky Clyde (všetky pri pobreží Škótska) a súostroví Scilly (pri juhozápadnom pobreží Anglicka). Podľa informácií, ktoré Spojené kráľovstvo poskytlo, je cena pohonných hmôt v oblastiach, ktoré majú mať výhody z daného opatrenia, v priemere o 0,10 GBP (pribl. 0,12 EUR) na liter vyššia než v iných častiach krajiny. Vyššie ceny v týchto oblastiach sú spôsobené vyššími prepravnými a distribučnými nákladmi a nízkym počtom obyvateľov. Cieľom daného opatrenia je čiastočne zmierniť vysoké náklady na pohonné hmoty v uvedených oblastiach.
            
            
               V článku 19 ods. 1 smernice sa stanovuje, že Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
            
            
               Vykonávacím rozhodnutím Rady 2011/776/EÚ sa Spojenému kráľovstvu do 30. októbra 2017 povolilo uplatňovať znížené úrovne zdanenia na bezolovnatý benzín a plynový olej používané ako pohonné hmoty na určitých ostrovov. Prostredníctvom listu zo 16. septembra 2016 a dodatočných údajov zaslaných 16. decembra 2016 podľa článku 19 smernice orgány Spojeného kráľovstva požiadali Komisiu o predĺženie uplatňovania tejto zníženej sadzby. Znížená sadzba spotrebnej dane na pohonné hmoty bude o 0,05 GBP (pribl. 0,06 EUR) na liter nižšia než bežná sadzba v Spojenom kráľovstve (0,58 GBP alebo pribl. 0,67 EUR)
                  2
               . Znamenalo by to, že táto znížená sadzba by stále bola oveľa vyššia než súčasná minimálna sadzba EÚ 359 EUR na 1 000 litrov v prípade bezolovnatého benzínu a 330 EUR v prípade plynového oleja.
            
            
               Spojené kráľovstvo požiadalo o povolenie uplatňovať zníženú sadzbu dane na šesťročné obdobie, čo je najdlhším možným obdobím uvedeným v článku 19 ods. 2 danej smernice.
            
            
               Podľa orgánov Spojeného kráľovstva je cena pohonných hmôt na škótskych ostrovoch asi o 0,10 GBP (pribl. 0,12 EUR) na liter vyššia, než je priemerná cena v ostatných častiach Spojeného kráľovstva. Znížením sadzby o 0,05 GBP (pribl. 0,06 EUR) na liter by sa nepokryl celý cenový rozdiel, ale spotrebiteľom by sa poskytla určitá kompenzácia za vyššie ceny, ktoré musia znášať.
            
            
               Vyššiu cenu spôsobujú dodatočné náklady na predaj pohonných hmôt v týchto oblastiach. Orgány Spojeného kráľovstva uvádzajú dva hlavné dôvody týchto vyšších nákladov:
            
            
               1.vyššie prepravné a distribučné náklady na dodávku pohonných hmôt na uvedené ostrovy spôsobené dodatočnými nákladmi na lodnú dopravu alebo dopravu nákladnými vozidlami (dlhšia vzdialenosť a čas), nákladmi na trajekt, nákladmi na prevádzku terminálu a prirážkou dodávateľa súvisiacou s dodávaním malých objemov pohonných hmôt. Oproti tomu takmer všetky pevninské oblasti Anglicka a Walesu sa nachádzajú vo vzdialenosti do 100 míľ (asi 160 km) od aspoň jednej rafinérie a môžu ich zásobovať priamo cisternové vozidlá. Odhaduje sa, že náklady na dopravu na škótske ostrovy sú najmenej o 0,03 GBP na liter vyššie než v prípade dopravy na pevninskom Škótsku.
            
            
               2.Málo zásobovaných obyvateľov (103 801 osôb vo veku 16 rokov alebo starších na 100 ostrovoch) a malý objem predaných pohonných hmôt na jedno miesto znamená, že pevné náklady je potrebné rozložiť na malý objem odbytu. Na priblíženie súvislostí: V daných oblastiach sa nachádza dokopy 70 čerpacích staníc pohonných hmôt. Pevné náklady na personál, nájomné, poplatky, kúrenie, osvetlenie, vodné, údržbu a opravy musia byť súčasťou konečnej ceny za liter na čerpacej stanici. Priemerný objem pohonných hmôt predaných na jednom mieste na Shetlandských ostrovoch, Orkneyských ostrovoch a Hebridách sa pohybuje medzi 0,25 a 0,6 milióna litrov ročne – v porovnaní s 3,8 milióna litrov v zvyšnej časti Škótska. Aby sa uhradili náklady na prevádzku čerpacej stanice pohonných hmôt, pri predaji 0,25 – 0,6 milióna litrov by to vyžadovalo maržu 0,07 – 0,15 GBP na liter v porovnaní s maržou 0,033 GBP na liter pri predaji 3,8 milióna litrov.
            
            
               Nevýhoda, ktorú predstavujú vyššie ceny zapríčinené vyššími jednotkovými nákladmi, je podľa orgánov Spojeného kráľovstva pre miestne obyvateľstvo významná, pretože mnohí z nich musia prejsť motorovým vozidlom značné vzdialenosti do najbližšieho mesta, pričom často závisia od súkromnej dopravy, a v oblastiach, na ktoré sa opatrenie vzťahuje, sú pomerne nízke príjmy. 
            
            
               Fungovanie opatrenia
            
            
               V Spojenom kráľovstve sa spotrebná daň z pohonných hmôt účtuje v okamihu, keď pohonná hmota opúšťa rafinériu, keď sa dováža alebo opúšťa daňový sklad. V tejto fáze by bolo zložité zistiť objem pohonných hmôt určený pre oprávnené oblasti.
            
            
               Daňová úľava sa preto poskytne na mieste predaja na oprávnených ostrovoch, čím sa zamedzí akémukoľvek riziku zneužívania pohonných hmôt so zníženou sadzbou. Maloobchodní predajcovia pohonných hmôt na daných ostrovoch by boli registrovaní na Daňovom a colnom úrade Jej Veličenstva (HM Revenue and Customs, ďalej len „HMRC“) ako schválení maloobchodní predajcovia a boli by povinní znížiť cenu za liter pohonných hmôt o výšku zodpovedajúcej daňovej úľavy. Následne by mali nárok pravidelne žiadať HMRC o vrátenie dane na základe predaného objemu pohonných hmôt.
            
            
               Rozsah pôsobnosti
            
            
               Do územného rozsahu pôsobnosti tohto opatrenia patria všetky ostrovy Inner Hebrides a Outer Hebrides, Northern Isles, ostrovy v ústí rieky Clyde (všetky pri pobreží Škótska) a súostrovie Scilly (pri juhozápadnom pobreží Anglicka). Opatrenie sa zameriava na všetky nákupy, nižšia daňová sadzba sa bude vzťahovať tak na súkromné nákupy, ako aj na nákupy obchodného charakteru. V súlade s údajmi, ktoré poskytli orgány Spojeného kráľovstva, 86 % vozidiel zaregistrovaných na daných ostrovoch v roku 2016 bolo v súkromnom vlastníctve a 14 % vlastnili spoločnosti.
            
         
         
            
               Argumenty orgánov Spojeného kráľovstva v súvislosti s vplyvom opatrenia na vnútorný trh
            
            
               Orgány Spojeného kráľovstva sa nedomnievajú, že by opatrenie nepriaznivo ovplyvnilo riadne fungovanie vnútorného trhu. Najväčšie organizácie na daných ostrovoch sú verejnoprávne subjekty, ako miestne zastupiteľstvá a poskytovatelia zdravotníckych služieb. Na daných ostrovoch sa nachádza veľké množstvo spoločností, mávajú však zvyčajne nižší obrat, než je priemer v Spojenom kráľovstve. Podľa orgánov Spojeného kráľovstva majú spoločnosti v daných oblastiach priemerný obrat okolo 1,4 milióna GBP, oproti priemeru okolo 5,7 milióna GBP zaznamenanému v Spojenom kráľovstve.
            
            
               Spojené kráľovstvo zdôrazňuje, že úľava nepokrýva celý cenový rozdiel medzi ostrovmi a pevninským územím Spojeného kráľovstva, takže pre ľudí by bolo nehospodárne cestovať z pevniny na dané ostrovy, aby využili tento osobitný režim.
            
            
               Navyše podľa Spojeného kráľovstva predstavujú podniky, na ktoré sa opatrenia vzťahujú, len malých konkurentov na trhoch, na ktorých pôsobia.
            
            
               Existujúce ustanovenia v oblasti návrhu
            
            
               Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny.
            
            
               •Súlad s existujúcimi ustanoveniami v tejto oblasti politiky
            
            
               Posúdenie opatrenia podľa článku 19 smernice 2003/96/ES
            
            
               Osobitné politické dôvody
            
            
               Článok 19 ods. 1 prvý pododsek uvedenej smernice znie takto:
            
            
               „Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov“.
            
            
               Opatrenie, ktoré Spojené kráľovstvo zamýšľa zaviesť, spočíva v znížení spotrebnej dane z pohonných hmôt dodávaných do určitých častí jeho územia, konkrétne na všetky ostrovy Inner Hebrides a Outer Hebrides, Northern Isles, ostrovy v ústí rieky Clyde (všetky pri pobreží Škótska) a súostrovie Scilly (pri juhozápadnom pobreží Anglicka). Cieľom opatrenia je priblížiť ceny na čerpacích staniciach na týchto územiach priemernej cene v Spojenom kráľovstve. Vyššie jednotkové náklady, a teda aj ceny na čerpacích staniciach v týchto oblastiach sú spôsobené vyššími dopravnými a distribučnými nákladmi a nižšími úsporami z rozsahu.
            
            
               Možno vyvodiť záver, že úmysel uplatňovať v dotknutých oblastiach zníženú sadzbu spotrebnej dane z pohonných hmôt z dôvodu ich osobitých zemepisných podmienok vychádza z osobitných politických dôvodov.
            
            
               •Súlad s ostatnými politikami Únie
            
            
               Cieľom tohto opatrenia je čiastočne vyvážiť vyššie jednotkové náklady na pohonné hmoty, a teda aj ich ceny na čerpacích staniciach na dotknutých ostrovoch prostredníctvom priamej daňovej úľavy v mieste predaja.
            
            
               Opatrenie sa obmedzuje na to, čo je potrebné na dosiahnutie daného cieľa. Daňová úľava sa predovšetkým obmedzuje na (pomerne malé) množstvo pohonných hmôt predávané na daných ostrovoch.
            
            
               Okrem toho výška daňovej úľavy je nižšia než dodatočné náklady na predaj pohonných hmôt v týchto oblastiach a je takisto nižšia než rozdiel cien pohonných hmôt uplatňovaných v týchto oblastiach a cien na pevnine.
            
            
               Komisia v tejto súvislosti poznamenáva, že sadzba spotrebnej dane sa zníži o 0,05 GBP na liter výrobku. Podľa údajov, ktoré poskytli orgány Spojeného kráľovstva, sú dodatočné náklady na dopravu v prípade dotknutých území o 0,03 GBP na liter vyššie než priemer v Spojenom kráľovstve a podľa odhadov sú vyššie aj náklady na prevádzku čerpacích staníc, čo vedie k cene približne 0,07 až 0,15 GBP na liter v porovnaní s priemerom v Spojenom kráľovstve vo výške 0,033 GBP na liter.
            
            
               Daňová motivácia na účinné využívanie energie zostáva v dôsledku toho na úrovni, ktorá je aspoň rovnocenná úrovni existujúcej na pevnine.
            
            
               Napokon, napriek úľave bude daňová záťaž v prípade pohonných hmôt spotrebovaných v dotknutých zemepisných oblastiach naďalej podstatne vyššia ako minimálne úrovne zdanenia stanovené v smernici 2003/96/ES.
            
         
         
            
               Opatrenie je zlučiteľné s politikami Únie v oblasti zdravia, životného prostredia, energetiky a dopravy. 
            
            
               Za uvedených okolností sa toto opatrenie takisto zdá prijateľné z hľadiska riadneho fungovania vnútorného trhu a potreby zabezpečiť spravodlivú hospodársku súťaž. Vzhľadom na ostrovný charakter oblastí, na ktoré sa opatrenie vzťahuje, a mierne zníženie sadzby dane sa nepredpokladá, že toto opatrenie povedie k zmenám v spotrebe pohonných hmôt tým, že by pritiahlo spotrebiteľov z iných oblastí.
            
            
               Po znížení úrovne zdanenia, ktoré orgány Spojeného kráľovstva plánujú zaviesť, budú sadzby dane z bezolovnatého benzínu a plynového oleja v dotknutých oblastiach aj naďalej dodržiavať minimálnu úroveň zdanenia podľa článku 7 smernice 2003/96/ES. Za predpokladu, že opatrenie spĺňa podmienky stanovené v článku 44 všeobecného nariadenia o skupinových výnimkách [nariadenie (EÚ) č. 651/2014
                  3
               ], ako aj všeobecné podmienky stanovené v uvedenom nariadení, opatrenie spadá do rozsahu pôsobnosti uvedeného nariadenia a je v dôsledku toho oslobodené od povinnosti predchádzajúcej notifikácie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 19 smernice Rady 2003/96/ES.
            
            
               •Subsidiarita (v prípade inej ako výlučnej právomoci)
            
            
               Oblasť nepriameho zdaňovania, na ktorú sa vzťahuje článok 113 Zmluvy o fungovaní Európskej únie, nie je sama osebe vo výlučnej právomoci EÚ v zmysle článku 3 Zmluvy.
            
            
               Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na toto vykonávacie rozhodnutie neuplatňuje. Návrh je preto v súlade so zásadou subsidiarity.
            
            
               •Proporcionalita
            
            
               Tento návrh je v súlade so zásadou proporcionality. Daňová úľava neprekračuje rámec nevyhnutný na dosiahnutie príslušného cieľa.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Toto opatrenie si nevyžaduje hodnotenie existujúcich právnych predpisov.
               
            
            
               •Konzultácie so zainteresovanými stranami
            
            
               Pri tomto návrhu sa nevyžadujú žiadne konzultácie, návrh vychádza zo žiadosti, ktorú predložilo Spojené kráľovstvo, a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
         
         
            
               •Posúdenie vplyvu
            
            
               
                  Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu.
               
            
            
               •Regulačná vhodnosť a zjednodušenie
            
            
               
                  Týmto opatrením sa nestanovuje zjednodušenie. Opatrenie vychádza zo žiadosti, ktorú predložilo Spojené kráľovstvo, a týka sa iba tohto členského štátu.
               
            
            
               •Základné práva
            
            
               
                  Toto opatrenie nemá žiadny vplyv na základné práva.
               
            
            
               4.VPLYV NA ROZPOČET
            
            
               Toto opatrenie nepredstavuje pre EÚ finančnú ani administratívnu záťaž. Návrh preto nemá žiadny vplyv na rozpočet EÚ.
            
            
               5.ĎALŠIE PRVKY
            
            
               •Podrobné vysvetlenie konkrétnych ustanovení návrhu
            
            
               
                  Článok 1 – Spojenému kráľovstvu sa povolí naďalej uplatňovať zníženú sadzbu spotrebnej dane na pohonné hmoty (konkrétne benzín a plynový olej) na všetkých ostrovoch Inner Hebrides a Outer Hebrides, Northern Isles, ostrovoch v ústí rieky Clyde (všetky pri pobreží Škótska) a súostroví Scilly (pri juhozápadnom pobreží Anglicka).
               
               
                  Úroveň zdanenia po znížení nemôže byť nikdy nižšia než minimálne úrovne EÚ stanovené v smernici 2003/96/ES a zníženie by sa vzťahovalo na všetkých v týchto regiónoch.
               
               
                  Opatrenie by v znevýhodnených regiónoch pomohlo zmierniť vyššie náklady na pohonné hmoty spôsobené ostrovnou zemepisnou polohou týchto ostrovov.
               
               
                  Článok 2 – Požadované povolenie sa v súlade so žiadosťou Spojeného kráľovstva udeľuje s účinnosťou od 1. novembra 2017 na obdobie šiestich rokov.
               
            
            
               Keďže Spojené kráľovstvo 29. marca 2017 v súlade s článkom 50 Zmluvy o Európskej únii oznámilo svoj úmysel opustiť Úniu, zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada po dohode so Spojeným kráľovstvom nerozhodne o predĺžení tejto lehoty. V dôsledku toho a bez toho, aby boli dotknuté ustanovenia dohody o vystúpení, sa toto rozhodnutie Rady uplatňuje iba dovtedy, kým Spojené kráľovstvo neprestane byť členským štátom.
            
            
               2017/0079 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Spojenému kráľovstvu v súlade s článkom 19 smernice 2003/96/ES povoľuje uplatňovať znížené úrovne zdanenia na pohonné hmoty spotrebúvané na ostrovoch Inner Hebrides a Outer Hebrides, Northern Isles, ostrovoch v ústí rieky Clyde a na súostroví Scilly
            
            
               RADA EURÓPSKEJ ÚNIE,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  4
               , a najmä na jej článok 19,
            
            
               so zreteľom na návrh Európskej komisie,
            
            
               keďže:
            
            
               (1)Listom zo 16. septembra 2016 Spojené kráľovstvo požiadalo o povolenie uplatňovať zníženú sadzbu spotrebnej dane na plynový olej a bezolovnatý benzín v súlade s článkom 19 smernice 2003/96/ES na ostrovoch Inner Hebrides a Outer Hebrides, Northern Isles, ostrovoch v ústí rieky Clyde (všetky pri pobreží Škótska) a súostroví Scilly (pri juhozápadnom pobreží Anglicka). Spojené kráľovstvo 16. decembra 2016 poskytlo dodatočné údaje.
            
            
               (2)Ceny plynového oleja a bezolovnatého benzínu v týchto oblastiach sú vyššie ako priemerné ceny na ostatnom území Spojeného kráľovstva, čo znevýhodňuje miestnych spotrebiteľov pohonných hmôt. Cenový rozdiel je spôsobený dodatočnými jednotkovými nákladmi zapríčinenými zemepisnou polohou daných ostrovov, nízkym počtom obyvateľov a dodávkami pomerne malých objemov pohonných hmôt.
            
            
               (3)Zníženie dane nebude presahovať to, čo je potrebné na kompenzáciu dodatočných jednotkových nákladov, ktoré znášajú spotrebitelia v dotknutých zemepisných oblastiach.
            
            
               (4)Znížené sadzby dane budú vyššie ako minimálne sadzby stanovené v článku 7 smernice 2003/96/ES.
            
            
               (5)Vzhľadom na ostrovnú povahu oblastí, na ktoré sa opatrenie vzťahuje, a mierne zníženie sadzby dane opatrenie nepovedie k ďalšiemu používaniu motorových vozidiel, ktoré by súviselo výlučne so zaobstarávaním si pohonných hmôt.
            
            
               (6)Opatrenie je preto prijateľné z hľadiska riadneho fungovania vnútorného trhu a potreby zabezpečiť spravodlivú hospodársku súťaž a je zlučiteľné s politikami Európskej únie v oblasti zdravia, životného prostredia, energetiky a dopravy.
            
            
               (7)Z článku 19 ods. 2 smernice 2003/96/ES vyplýva, že každé povolenie udelené na základe uvedeného článku musí byť prísne časovo obmedzené. Aby sa dotknutým podnikom a spotrebiteľom poskytla dostatočná miera istoty, povolenie sa udeľuje na šesťročné obdobie. Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci.
            
            
               (8)Keďže Spojené kráľovstvo 29. marca 2017 v súlade s článkom 50 Zmluvy o Európskej únii oznámilo svoj úmysel opustiť Úniu, zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada po dohode so Spojeným kráľovstvom nerozhodne o predĺžení tejto lehoty. V dôsledku toho a bez toho, aby boli dotknuté ustanovenia dohody o vystúpení, sa toto rozhodnutie Rady uplatňuje iba dovtedy, kým Spojené kráľovstvo neprestane byť členským štátom,
            
            
               PRIJALA TOTO ROZHODNUTIE:
            
            
               Článok 1
            
            
               Spojenému kráľovstvu sa týmto povoľuje uplatňovať na všetkých ostrovoch Inner Hebrides a Outer Hebrides, Northern Isles, ostrovoch v ústí rieky Clyde a na súostroví Scilly znížené úrovne zdanenia bezolovnatého benzínu a plynového oleja používaných ako pohonné hmoty.
            
            
               Zníženie oproti vnútroštátnej úrovni zdanenia bezolovnatého benzínu a plynového oleja nie je vyššie ako dodatočné náklady na maloobchodný predaj v týchto zemepisných oblastiach v porovnaní s priemernými nákladmi na maloobchodný predaj v Spojenom kráľovstve a nepresahuje 50 GBP na 1 000 litrov výrobku.
            
            
               Článok 2
            
            
               Toto rozhodnutie sa uplatňuje od 1. novembra 2017 a stráca účinnosť 31. októbra 2023.
            
            
               Článok 3
            
            
               Toto rozhodnutie je určené Spojenému kráľovstvu Veľkej Británie a Severného Írska.
            
         
         
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51).
               
               
                  
                     (2)
                  V Spojenom kráľovstve sa uplatňuje rovnaká sadzba spotrebnej dane na benzín a plynový olej používané ako pohonné hmoty. Je to 674 EUR za 1 000 l (údaje z júla 2016).
               
               
                  
                     (3)
                  Nariadenie Komisie (EÚ) č. 651/2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1 – 78).
               
               
                  
                     (4)
                  Ú. v. EÚ L 283, 31.10.2003, s. 51.